Forslag til Rådets forordning (EF) om anvendelse af EF-traktatens artikel 92 og 93 på visse former for horisontal statsstøtte (97/C 262/04) (EØS-relevant tekst) KOM(97) 396 endelig udg. - 97/0203(CNS)

(Forelagt af Kommissionen den 22. juli 1997)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 94,

under henvisning til forslag fra Kommissionen,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

(1) I henhold til EF-traktatens artikel 94 kan Rådet udstede de fornødne forordninger med henblik på anvendelsen af artikel 92 og 93, og især fastlægge betingelser for anvendelsen af artikel 93, stk. 3, og de former for støtte, som skal være undtaget fra denne fremgangsmåde;

(2) i henhold til EF-traktaten er det Kommissionen, der har hovedansvaret for vurdering af forenelighed;

(3) Kommissionen har anvendt artikel 92 og 93 i talrige beslutninger og har desuden bekendtgjort sin politik i en række meddelelser; i lyset af Kommissionens store erfaring med anvendelsen af artikel 92 og 93 og de generelle tekster, Kommissionen har udgivet for at uddybe disse bestemmelser, bør Kommissionen for at sikre effektivt tilsyn og forenkle administrationen have bemyndigelse til - gennem forordninger på områder, hvor den har tilstrækkelig erfaring til at fastlægge generelle kriterier for forenelighed - at erklære, at visse kategorier af støtte er forenelige med fællesmarkedet i medfør af en eller flere af bestemmelserne i EF-traktatens artikel 92, stk. 2 og 3, og ikke omfattet af proceduren efter artikel 93, stk. 3;

(4) gruppefritagelsesforordninger vil øge gennemsigtigheden og retssikkerheden og kan anvendes direkte af de nationale domstole, dog uden at foregribe traktatens artikel 5 og 177;

(5) Kommissionen bør ved udstedelsen af forordninger om fritagelse af støttekategorier for anmeldelsespligten i henhold til artikel 93, stk. 3, specificere støttens formål, kategorierne af støttemodtagere og de lofter, der begrænser den fritagne støtte til en vis maksimal støtteintensitet i forhold til de støtteberettigede omkostninger eller et maksimalt støttebeløb, for at sikre, at den støtte, der er omfattet af denne forordning, er forenelig med fællesmarkedet;

(6) Kommissionen bør ved udstedelsen af forordninger om fritagelse af støttekategorier fra anmeldelsespligten i henhold til artikel 93, stk. 3, stille yderligere betingelser for at sikre, at den støtte, der er omfattet af denne forordning, er forenelig med fællesmarkedet;

(7) det kan være påkrævet at fastsætte lofter eller indføre andre passende betingelser for anmeldelse af individuelle tildelinger af støtte for at give Kommissionen lejlighed til i de enkelte tilfælde at undersøge virkningerne af visse former for støtte på konkurrencen og samhandelen mellem medlemsstaterne og vurdere dens forenelighed med fællesmarkedet;

(8) Kommissionen bør af hensyn til det indre markeds udvikling og funktion have bemyndigelse til gennem en forordning at fastslå, at en støttetildeling ikke opfylder kriterierne i artikel 92, stk. 1, og derfor er fritaget fra anmeldelsesproceduren i artikel 93, stk. 3, hvis støtten til den samme virksomhed i en given periode ikke overstiger et bestemt beløb;

(9) det er påkrævet at udelukke de fleste kategorier af støtte, der de jure eller de facto er betinget af eksportresultater, hvad enten dette er den eneste betingelse eller en af flere, idet sådan støtte må forventes at påvirke samhandelen mellem medlemsstaterne og fordreje eller true med at fordreje konkurrencevilkårene på fællesmarkedet i et omfang, der strider mod den fælles interesse, når støtten ikke er omfattet af harmoniseringsdirektiver eller internationale aftaler;

(10) i overensstemmelse med artikel 93, stk. 1, er Kommissionen forpligtet til sammen med medlemsstaterne at føre løbende tilsyn med alle eksisterende støtteordninger; med henblik herpå og for at sikre størst mulig gennemsigtighed og passende kontrol bør Kommissionen sørge for indførelse af et pålideligt system til registrering og lagring af oplysninger om anvendelse af Kommissionens forordninger, som alle medlemsstater har adgang til, og for at den modtager alle de oplysninger fra medlemsstaterne om udbetaling af støtte, der er fritaget for anmeldelse, der er nødvendige for at opfylde denne forpligtelse, og som kan drøftes og evalueres sammen med medlemsstaterne i det rådgivende udvalg; i denne forbindelse kan Kommissionen desuden anmode om at få adgang til oplysninger, der er nødvendige for en effektiv undersøgelse;

(11) kontrollen med tildeling af støtte omfatter faktiske, retlige og økonomiske spørgsmål af yderst kompleks karakter, der varierer meget i et miljø i konstant udvikling; Kommissionen bør derfor regelmæssigt overveje, hvilke støttekategorier der skal være fritaget for anmeldelsespligten; Kommissionen skal kunne ophæve eller ændre kommissionsforordninger udstedt i medfør af denne forordning, når situationen har ændret sig med hensyn til nogle af de forhold, der lå til grund for udstedelsen, eller når fællesmarkedets funktion eller gradvise udvikling kræver det;

(12) Kommissionen skal i nært og konstant samarbejde med medlemsstaterne præcist kunne definere forordningernes anvendelsesområder og de tilhørende betingelser; for at fremme samarbejdet mellem Kommissionen og medlemsstaternes kompetente myndigheder bør der oprettes et rådgivende udvalg om statsstøtte, der skal høres, inden Kommissionen udsteder forordninger i medfør af denne forordning -

UDSTEDT FØLGENDE FORORDNING:

Artikel 1

Gruppefritagelser

1. Kommissionen kan ved en forordning udstedt i overensstemmelse med procedurerne i denne forordnings artikel 9 og EF-traktatens artikel 92 erklære, at følgende kategorier af støtte er forenelige med fællesmarkedet og ikke omfattet af anmeldelsespligten i artikel 93, stk. 3:

a) kategorier af støtte til:

i) små og mellemstore virksomheder

ii) forskning og udvikling

iii) miljøbeskyttelse

iv) beskæftigelse og uddannelse.

b) støtte tildelt i overensstemmelse med det kort, Kommissionen har godkendt for tildeling af regionalstøtte i hver medlemsstat

c) eksportkreditforsikring for ikke-afhændelige risici i det omfang, den er harmoniseret af EF-lovgivning

d) eksportkredit, herunder til bunden bistand, hvis den er underlagt præcise regler i aftaler, Fællesskabet deltager i.

2. Kommissionens forordninger som omhandlet i stk. 1 skal for hver enkelt støttekategori blandt andet indeholde angivelse af:

a) støttens formål

b) kategorier af støtteberettigede

c) lofter fastsat enten som støtteintensitet i forhold til støtteberettigede omkostninger eller som maksimale støttebeløb

d) tilsynsvilkårene i henhold til artikel 4.

3. Kommissionens forordninger som omhandlet i stk. 1 kan endvidere blandt andet:

a) fastsætte lofter eller andre betingelser for anmeldelse af individuelle støttetildelinger

b) udelukke visse sektorer fra en sådan forordnings anvendelsesområde

c) indføre betingelser for kumulering af støtte

d) indføre yderligere betingelser for godkendelse af støtte, der fritages i medfør af en sådan forordning.

Artikel 2

De minimis

1. Kommissionen kan ved en forordning udstedt i overensstemmelse med procedurerne i denne forordnings artikel 9 beslutte, at af hensyn til det indre markeds udvikling og funktion opfylder en støttetildeling ikke alle kriterierne i artikel 92, stk. 1, og er derfor fritaget for anmeldelsespligten i artikel 93, stk. 3, hvis støtten til den samme virksomhed i en given periode ikke overstiger et vist beløb.

2. Medlemsstaterne forelægger på Kommissionens opfordring til enhver tid alle ønskede supplerende oplysninger om støtte, der er fritaget i medfør af stk. 1.

Artikel 3

Eksportstøtte

Ud over eksportkreditforsikring og eksportkredit som omhandlet i artikel 1, stk. 1, litra c) og d), gælder fritagelserne i denne forordning ikke støtte, der de jure eller de facto er betinget af eksportresultater, hvad enten dette er den eneste betingelse eller en af flere.

Artikel 4

Tilsyn

1. Ved udstedelsen af forordninger i medfør af artikel 1 skal Kommissionen udstede detaljerede regler for medlemsstaternes tilsyn med støtte, der er fritaget fra anmeldelse i medfør af sådanne forordninger. Tilsynet skal mindst bestå af et krav om, at medlemsstaterne:

a) løbende registrerer og lagrer alle relevante oplysninger om anvendelsen af gruppefritagelserne

b) mindst en gang om året forelægger Kommissionen oplysninger om anvendelse af gruppefritagelserne i maskinlæsbar form og i overensstemmelse med Kommissionens specifikke krav.

2. Medlemsstaterne skal løbende offentliggøre et resumé af de oplysninger, der omhandles i stk. 1, litra a), i deres nationale statstidende og på opfordring give alle interesserede parter adgang til relevante oplysninger om anvendelsen af gruppefritagelserne.

3. Kommissionen skal stille de oplysninger, der omhandles i stk. 1, litra b), til rådighed for alle medlemsstater.

4. Medlemsstaterne forelægger på Kommissionens opfordring til enhver tid alle ønskede supplerende oplysninger om støtte, det er fritaget i medfør af artikel 1.

5. En gang om året drøfter og evaluerer Kommissionen og medlemsstaterne i det rådgivende udvalg de oplysninger, der omhandles i stk. 1, litra b).

Artikel 5

Forordningernes gyldighedsperiode og ændringer af forordningerne

1. Forordninger udstedt i medfør af artikel 1 og 2 gælder i en bestemt periode.

2. De kan ophæves eller ændres, når omstændighederne har ændret sig med hensyn til nogle af de forhold, der var afgørende for udstedelsen, eller når fællesmarkedets gradvise udvikling eller funktion kræver det.

Artikel 6

Evalueringsrapport

Senest fem år efter denne forordnings ikrafttræden forelægger Kommissionen Europa-Parlamentet og Rådet en rapport om, hvordan den fungerer.

Artikel 7

Høring af de interesserede parter

Når Kommissionen har til hensigt at udstede en forordning, offentliggør den et udkast for at give alle berørte personer og organisationer lejlighed til at fremsætte deres bemærkninger inden for en rimelig frist, som Kommissionen fastsætter, men som er mindst en måned.

Artikel 8

Rådgivende udvalg

Der oprettes et rådgivende udvalg for statsstøtte, herefter benævnt »Det Rådgivende Udvalg for Statsstøtte«. Det består af medlemsstaternes repræsentanter og Kommissionens repræsentant som formand.

Artikel 9

Høring af det rådgivende udvalg

1. Kommissionen hører Det Rådgivende Udvalg for Statsstøtte:

a) inden den offentliggør et udkast til forordning, og

b) inden den udsteder en forordning.

2. Kommissionens repræsentant forelægger udvalget et udkast til de foranstaltninger, der skal iværksættes. Udvalget afgiver udtalelse om udkastet inden for en frist, som formanden fastsætter i forhold til sagens hastende karakter, om nødvendigt efter afstemning.

3. Udtalelsen skal medtages i mødereferatet; endvidere har hver medlemsstat ret til at få sin holdning anført i mødereferatet.

4. Kommissionen tager videst muligt hensyn til udvalgets udtalelse. Den underretter udvalget om, hvordan dens udtalelse er blevet inddraget.

Artikel 10

Afsluttende bestemmelser

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i alle medlemsstater.